షేక్ సాబ్జీ

షేక్‌ సాబ్జీ ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన తూర్పు గోదావరి -పశ్చిమ గోదావరి జిల్లాల ఉపాధ్యాయ నియోజకవర్గం నుండి ఎమ్మెల్సీగా ప్రాతినిధ్యం వహించాడు.
వృత్తి జీవితం
యూటీఎఫ్ రాష్ట్ర అధ్యక్షుడిగా ఉన్న షేక్ సాబ్జీ ఏలూరు మండలం, మాదేపల్లి ఉన్నత పాఠశాలలో స్కూలు అసిస్టెంటుగా పనిచేస్తూ.. ఇంకా ఐదేళ్ల సర్వీసు మిగిలి ఉండగానే స్వచ్ఛంద పదవీ విరమణ చేసి 2019 ఫిబ్రవరిలో సీపీఎస్ రద్దు కోరుతూ యూటీఎఫ్ ఆధ్వర్యంలో ఏలూరు నుంచి విజయవాడ వరకు నిర్వహించిన పాదయాత్రకు నాయకత్వం వహించాడు.

రాజకీయ జీవితం
షేక్‌ సాబ్జీ 2021లో ఆంధ్రప్రదేశ్ శాసనమండలి ఎన్నికల్లో యూటీఎఫ్, ఏపీటీఎఫ్-1938, పీడీఎలతో పాటు 25 ఉపాధ్యాయ సంఘాలు బలపరిచిన స్వతంత్ర అభ్యర్థిగా తూర్పు గోదావరి -పశ్చిమ గోదావరి జిల్లాల ఉపాధ్యాయ నియోజకవర్గం నుండి పోటీ చేశాడు. ఈ నియోజకవర్గంలో మొత్తం 17,467 మంది ఓటర్లు ఉండగా,16,054 ఓట్లు పాలవగా 11 మంది స్వతంత్ర అభ్యర్థులుగా పోటీ పడ్డారు. షేక్ సాబ్లీకి 7,987 ఓట్లు రాగా, వైకాపాతో పాటు పీఆర్టీయూ ఇతర ఉపాధ్యాయ సంఘాల మద్దతుతో బరిలోకి దిగిన సమీప ప్రత్యర్థి గంధం నారాయణరావుకు 6,453 ఓట్లు పోలయ్యాయి, దీనితో షేక్ సాబ్జీ 1,534 ఓట్ల మెజారిటీతో ఎమ్మెల్సీగా గెలిచాడు. ఈ ఎన్నికల్లో తెదేపా మద్దతు తెలిపిన చెరుకూరి సుభాష్ చంద్రబోసు 106 ఓట్లు, భాజపా మద్దతుతో పోటీ చేసిన ఇళ్ల సత్యనారాయణకు 300 ఓట్లు పడ్డాయి. చెల్లని ఓట్లు 363 నమోదయ్యాయి.
మరణం 
షేక్ సాబ్జీ 2023 డిసెంబరు 15న ఏలూరులో అంగన్‌వాడీ కార్యకర్తల సమ్మెలో పాల్గొని అక్కడి నుండి భీమవరం వెళ్తుండగా పశ్చిమ గోదావరి జిల్లా, ఉండి మండలం, చెరుకువాడలో జరిగిన ప్రమాదంలో తీవ్రంగా గాయపడి అక్కడికక్కడే మరణించాడు.

మూలాలు

వర్గం:ఆంధ్రప్రదేశ్ శాసనమండలి సభ్యులు
వర్గం:1966 జననాలు
వర్గం:2023 మరణాలు
వర్గం:ఆంధ్రప్రదేశ్ రాజకీయ నాయకులు